1 दिन में 2000KG बोतलों की खपत; इतनी बोतलें मिलीं कि सरकार ने फैक्ट्री खोली
Bihar Alcohol Ban; Empty Liquor Bottles Turned Into Bangles;   इस बार संडे स्टोरी में पढ़िए शराबबंदी वाले बिहार में शराब की खाली बोतलों और उससे बनने वाली चूड़ियों की कहानी…।
बिहार में शराबबंदी है, लेकिन शराब की खाली बोतलों से चूड़ियां खनक रही हैं। वह भी बिहार की सरकारी फैक्ट्री में। अब तक 37 हजार किलो शराब की खाली बोतल गलाकर चूड़ी बनाई जा चुकी है। हर दिन एक लाख चूड़ियां तैयार हो रही हैं। ड्राई स्टेट में शराब की इतनी बोतलें बरामद हुईं कि सरकार को चूड़ी फैक्ट्री बनानी पड़ी। बिहार में जब शराब बिकती नहीं तो इतनी खाली बोतल कहां से आ रही हैं। इस बार संडे स्टोरी में पढ़िए शराबबंदी वाले बिहार में शराब की खाली बोतलों और उससे बनने वाली चूड़ियों की कहानी…।
इतनी बरामद हुई शराब..खोलनी पड़ी चूड़ी फैक्ट्री 
बिहार में चूड़ी फैक्ट्री को शराब से जोड़कर एक रोजगार मॉडल बताया जा रहा है। सरकार शराब की खाली बोतलों से चूड़ी बनाने को रोजगार का मॉडल बता रही है। शराबबंदी के बाद इतनी शराब बरामद हुई कि सरकार को चूड़ी की फैक्ट्री खोलकर रोजगार का मॉडल तैयार करना पड़ा।
पटना से लगभग 20 किलोमीटर दूर सबलपुर में मद्य निषेध, उत्पाद एवं निबंधन विभाग और ग्रामीण विकास विभाग ने जीविका चूड़ी निर्माण केंद्र खोला है। यहां उत्तर प्रदेश के फिरोजाबाद से चूड़ी के एक्सपर्ट कारीगरों को बुलाया गया है। ये कारीगर बिहार की जीविका दीदी को चूड़ी बनाना सिखा रहे हैं।
खाली बोतल खोल रही शराबबंदी कानून की पोल 
जीविका दीदी को चूड़ी बनाना सिखाने के लिए फिरोजाबाद से आए कारीगरों के लीडर मोहम्मद इस्लाम बताते हैं कि शराबबंदी से पहले बिहार से हर दिन 50 ट्रक खाली बोतल जाती थी। शराबबंदी के बाद यह संख्या 10 ट्रक प्रतिदिन की हो गई है। फिरोजाबाद में हर दिन लगभग 300 गाड़ियां देशभर से शराब की खाली बोतल लेकर आती हैं, इसमें लगभग 10 गाड़ी बिहार की होती है। अब बिहार में फैक्ट्री लगाने से चूड़ी बनाने के लिए शराब की खाली बोतलों की डिमांड बढ़ जाएगी।
कैसे पूरी होगी खाली बोतलों की डिमांड 
कारीगरों की माने तो एक दिन में एक भट्‌ठी 2 टन शीशा गलाएगी। भट्‌ठी चलाने के लिए इतनी खाली बोतल हर हालत में चाहिए। सरकार का प्लान शराब की खाली बोतलों से चूड़ी बनाने का है। एक दिन में एक लाख चूड़ी बनाने का लक्ष्य है, इसके लिए हर दिन 2 हजार किलो खाली बोतल चाहिए। यानी महीने का 60 हजार किलो शीशा चाहिए। मद्य निषेध, उत्पाद एवं निबंधन विभाग और ग्रामीण विकास विभाग मिलकर फैक्ट्री चला रहा है, खाली बोतलों की व्यवस्था भी इन विभागों की जिम्मेदारी होगी। सरकारी फैक्ट्री है, इस कारण से बाहर से बोतलों की खरीद नहीं हो सकती है।
38 जिलों से शराब की बोतल आएंगी पटना 
पटना सदर के जीविका लाइवली हुड स्पेशलिस्ट राहुल कुमार बताते हैं प्लांट जीविका और मद्य निषेध विभाग ने तैयार किया है। यहां जीविका दीदी के साथ बाहर से आने वाले कारीगर काम कर रहे हैं। जीविका दीदी को ट्रेनिंग यूपी से आए कारीगर दे रहे हैं। प्रशिक्षण पूरा होने के बाद जीविका दीदी खुद चूड़ी बनाएंगी। राहुल बताते हैं कि फैक्ट्री के लिए 150 जीविका दीदी का चयन किया गया है, लेकिन अभी 12 से अधिक जीविका दीदी प्रशिक्षण ले रही हैं। खाली बोतलों की डिमांड पूरी करने के लिए सीतामढ़ी, मोतिहारी, भोजपुर, मधुबनी और पटना सहित राज्य के सभी जिलों से शराब की खाली बोतलों को फैक्ट्री में लाया जा रहा है।
अभी चूड़ियों का रेट तय नहीं
पटना सदर के जीविका लाइवली हुड स्पेशलिस्ट राहुल कुमार की माने तो सरकार का चूड़ी फैक्ट्री को लेकर बड़ा प्लान है। बिहार में शराब की बोतलों को लेकर सरकार ने रोजगार का मॉडल तैयार किया। पटना के सबलपुर में फैक्ट्री बनाई गई और 26 नवंबर को सीएम नीतीश कुमार ने उद्धाटन किया। फैक्ट्री में काम फरवरी में शुरू हुआ है। राहुल बताते हैं कि सरकार का जो लक्ष्य है, उसके हिसाब से काम चल रहा है। ऐसे ही काम चलता रहा तो एक माह में 60 टन शराब की खाली बोतलों की जरूरत होगी। इससे एक दिन में 80 हजार से एक लाख तक चूड़ी तैयार होगी। इसके लिए हर दिन दो टन शीशा गलाना होगा।
राहुल कुमार के मुताबिक अब तक लगभग 37 टन शराब की बोतल आई हैं। शराब की इन खाली बोतलों से अब तक लगभग 6 से 7 लाख चूड़ी तैयार हो चुकी है। अब इसको सजाने का काम चल रहा है। इसके बाद चूड़ी बाजार में भेज दी जाएगी।
हालांकि चूड़ियों के रेट को लेकर सरकार की कोई गाइडलाइन नहीं है, इसे लोकल मार्केट के साथ जीविका दीदी के रूरल रिटेल मार्ट से सेल किया जाएगा।
प्रशासन के लिए शराब की बोतलें सिरदर्द 
शराबबंदी के बाद शराब की बरामदगी प्रशासन के लिए बड़ा सिरदर्द बन गई थी। राज्य में 12 ऐसे जिले हैं, जहां अधिकतर शराब की बड़ी खेप ट्रकों से बरामद होती है। शराबबंदी के बाद शराब का कारोबार पुलिस प्रशासन के लिए बड़ी चुनौती हो गई। शराब तस्करों को पकड़ना फिर बरामद शराब की बोतलों को डिसपोजल तक सुरक्षित रखना आसान नहीं होता। इसके लिए पुलिस को काफी लिखा-पढ़ी करनी होती है। कोर्ट में साक्ष्य के कारण भी पुलिस को लंबे समय तक बरामद शराब को सुरक्षित रखना होता है। पुलिस कर्मियों ने बातचीत में अपना दर्द भी बताया। शराबबंदी कानून को लेकर पुलिस कर्मियों की पीड़ा एक जैसी है, शराब की बरामदगी के बाद खेप गायब हो जाए तो विभागीय कार्रवाई हो जाती है।
शराबबंदी कानून पर तेजस्वी कर चुके हैं सवाल 
विपक्ष में रहते हुए उप मुख्यमंत्री तेजस्वी यादव भी शराबबंदी कानून पर सवाल खड़े कर चुके हैं। वह बिहार में इसे राजस्व का नुकसान करने वाला कानून भी बता चुके हैं। आरसीपी सिंह ने भी शराबबंदी कानून पर कई बार सवाल उठाए। उन्होंने शराबबंदी से हर माह लगभग 6 हजार करोड़ का नुकसान बताया था। कई नेता तो यह भी आरोप लगाते हैं कि जो राजस्व सरकार के खाते में आना चाहिए था, वह अब शराब तस्करों के पास पहुंच रहा है। बिहार के पूर्व मुख्यमंत्री लालू प्रसाद यादव और जीतनराम मांझी भी शराबबंदी कानून पर सवाल उठा चुके हैं। पूर्व कृषि मंत्री सुधाकर सिंह भी शराबंबदी कानून को लेकर सवाल कर चुके हैं। हालांकि कुछ शराबबंदी कानून को राजस्व के नुकसान से इतर इससे होने वाले लाभ को गिनाते हैं। इसमें घरेलू हिंसा और दुर्घटना में कमी प्रमुख है। शराबबंदी कानून को लेकर विधानसभा में भी कई बार सरकार और विपक्ष में गरमा गरमी भी हो चुकी है। सीएम नीतीश कुमार बिहार में शराबबंदी कानून को महिलाओं की मांग बता चुके हैं।
कोर्ट की अनुमति के बाद डिस्पोजल 
पुलिस और उत्पाद विभाग जब भी शराब की बरामदगी करती है। इसकी पूरी जानकारी कोर्ट को दी जाती है। आरोपियों को सजा दिलाने के लिए कोर्ट काे साक्ष्य के रूप में शराब की पूरी जानकारी दी जाती है। यहां तक की बरामदगी और शराब की बोतलों की वीडियोग्राफी भी साक्ष्य के लिए कराई जाती है। पुलिस और उत्पाद विभाग के मुताबिक बरामदगी के बाद शराब की खेप को तब तक सुरक्षित रखना पड़ता है, जब तक कोर्ट उसे डिस्पोज करने का आदेश नहीं दे देता। एडवोकेट बताते हैं कोर्ट में काम फार्स्ट ट्रैक के आधार पर होता है। पुलिस शराब की बोतलों को नष्ट करने के लिए कोर्ट से अनुमति मांगती है, इसके बाद कोर्ट के आदेश पर संबंधित जिले के मजिस्ट्रेट की निगरानी में शराब को नष्ट किया जाता है। इसमें देरी पुलिस और प्रशासन की तरफ से होती है। अमूमन शराब की बोतलों को नष्ट करने में कम से कम 30 दिन लग जाता है।